Svendborg/Hjulby: - Man når til et punkt, hvor nok er nok.

Sådan lød det fra en mandlig pædagog, der torsdag eftermiddag var i retten for at afgive sin vidneforklaring mod en 16-årig dreng fra opholdstedet Novus Vita i Hjulby. Han var tiltalt for vold og trusler og valgte som noget af det første i retssagen at tilstå.

Den 16-årige var tiltalt for at have sparket og skubbet den mandlige medarbejder, som den 21. maj over middag kom ind på tiltaltes værelse på opholdsstedet, da der lugtede af hash.

Ifølge forklaringerne i retten blev den 16-årige aggressiv og provokerende overfor medarbejderen ved påpegningen af hash-lugten, og den tiltalte gik helt op i ansigtet på pædagogmedarbejderen. Den 16-årige tog fat i hans trøje og sparkede ham i maven, så vedkommende faldt bagover.

- Tog det pusten fra dig, spurgte anklager Sine Josephsen vidnet.

- Det var et hårdt spark, men nej det gjorde det ikke, men jeg fik et kæmpe chok. Jeg har arbejdet 20 år som pædagog, men er aldrig blevet overfaldet før, udtalte medarbejderen under vidneforklaringen.

En kollega hørte råb fra tiltaltes værelse på institutionen og kom straks ind og holdt den 16-årige tilbage, der ellers var på vej til at sparke den allerede overfaldne medarbejder en gang til.

De to vidners forklaringer i retten var identiske.